ໃນວັນທີ 4 ມີນາ 2022 ທີ່ຫ້ອງວ່າການສູນກາງພັກ ໄດ້ຈັດກອງປະຊຸມປຶກສາຫາລື ແລະ ເຜີຍແຜ່ເອກະສານກ່ຽວກັບການສະເຫຼີມສະຫຼອງ ປີສາມັກຄີມິດຕະພາບລາວ-ຫວຽດນາມ ປີ 2022 ພາຍ ໃຕ້ການເປັນປະທານຂອງ ສະ ຫາຍ ບຸນທອງ ຈິດມະນີ, ກຳມະ ການກົມການເມືອງສູນກາງພັກ, ຜູ້ປະຈໍາການຄະນະເລຂາທິການສູນກາງພັກ, ຮອງປະທານປະ ເທດແຫ່ງ ສປປ ລາວ, ຫົວໜ້າຄະນະຊີ້ນຳລະດັບຊາດການສະເຫຼີມສະຫຼອງ ປີສາມັກຄີມິດຕະພາບລາວ-ຫວຽດນາມ ປີ 2022, ໂດຍມີບັນດາ ສະຫາຍກົມການເມືອງຄະນະເລຂາທິການສູນກາງພັກ, ຄະນະຊີ້ນຳລະດັບຊາດການສະເຫຼີມສະຫຼອງປີສາມັກຄີມິດຕະພາບລາວ-ຫວຽດ ນາມ, ເລຂາຄະນະບໍລິຫານພັກກະຊວງ, ອົງການ, ນະຄອນຫຼວງວຽງຈັນ ແລະ ບັນດາແຂວງ ພ້ອມດ້ວຍຫົວໜ້າຫ້ອງການກະຊວງ, ອົງການ , ຫົວໜ້າຫ້ອງວ່າການນະຄອນຫຼວງ, ຫົວໜ້າຫ້ອງວ່າການແຂວງ ໃນທົ່ວປະເທດເຂົ້າ ຮ່ວມຢ່າງພ້ອມພຽງ.
ກອງປະຊຸມໄດ້ຮັບຟັງການລາຍງານ: ມະຕິຕົກລົງຂອງກົມການເມືອງສູນກາງພັກ ວ່າດ້ວຍການແຕ່ງຕັ້ງຄະນະຊີ້ນຳລະດັບຊາດ ເພື່ອສະເຫລີມສະຫລອງປີສາ ມັກຄີມິດຕະພາບ ລາວ- ຫວຽດ ນາມ ປີ 2022 ແລະ ມະຕິຕົກລົງຂອງຄະນະຊີ້ນຳລະດັບຊາດ ວ່າດ້ວຍການແຕ່ງຕັ້ງຄະນະຊ່ວຍວຽກຄະນະຊີ້ນຳລະດັບຊາດ ເພື່ອສະເຫລີມສະຫລອງປີສາມັກຄີມິດຕະພາບ ລາວ-ຫວຽດນາມ ປີ 2022, ແຜນການຈັດຕັ້ງປະຕິບັດການສະເຫຼີມສະຫຼອງປີສາມັກຄີມິດຕະພາບ ລາວ- ຫວຽດນາມ ປີ 2022, ຜົນກອງປະຊຸມພົບປະສອງກົມການເມືອງ ລາວ-ຫວຽດ ນາມ ປີ 2022 ແລະ ຜົນສຳເລັດກອງປະຊຸມ ຄັ້ງທີ 44 ຂອງຄະນະກຳມະການຮ່ວມມືທະວີພາຄີ ລະຫວ່າງສອງລັດຖະບານ ລາວ- ຫວຽດນາມ.
ໃນໂອກາດນີ້, ສະຫາຍ ບຸນທອງ ຈິດມະນີ ໄດ້ໃຫ້ທິດຊີ້ນຳກ່ຽວກັບ ການສະເຫຼີມສະຫຼອງ ປີສາມັກຄີມິດຕະພາບ ລາວ-ຫວຽດນາມ ປີ 2022 ດັ່ງນີ້:
1) ໃຫ້ບັນດາກະຊວງ, ອົງການ ແລະ ທ້ອງຖິ່ນ ສືບຕໍ່ຈັດຕັ້ງຜັນຂະຫຍາຍເຜີຍແຜ່ ບັນດາຜົນສຳເລັດ ກໍຄືຜົນການພົບປະລະຫວ່າງ ສອງກົມການເມືອງສູນກາງພັກ ລາວ-ຫວຽດນາມ, ກອງປະຊຸມ ຄັ້ງທີ 44 ຂອງຄະນະກໍາມະການຮ່ວມມືທະວີພາຄີ ລະຫວ່າງ ລັດຖະບານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ລັດຖະບານ ແຫ່ງສາທາລະນະລັດ ສັງຄົມນິ ຍົມຫວຽດນາມ ໂດຍຫັນເປັນໂຄງການ, ກິດຈະກຳລະອຽດ ໃນຂົງເຂດວຽກງານຂະ ແໜງການ ແລະ ທ້ອງຖິ່ນຂອງຕົນ, ບົນພື້ນຖານແທດກັບຕົວຈິງ ແລະ ຕັ້ງໜ້ານຳພາປະຕິບັດຕົວຈິງ ບົນຈິດໃຈບຸກບືນແຂ່ງຂັນສູ້ຊົນປະ ຕິບັດດ້ວຍ ຄວາມຮັບຜິດຊອບສູງ ທັງຮັບປະກັນໃຫ້ມີຄວາມວ່ອງໄວທັນການ ແລະ ມີປະສິດທິຜົນ.
2) ໃຫ້ຄະນະພັກແຕ່ລະຂັ້ນ ສືບຕໍ່ນໍາພາສຶກສາອົບຮົມການເມືອງແນວຄິດ ໃຫ້ສະມາຊິກພັກ, ພະ ນັກງານ, ທະຫານ, ຕໍາຫຼວດ ແລະ ປະຊາຊົນຊັ້ນຄົນຕ່າງໆ ຮັບຮູ້, ເຂົ້າໃຈຕໍ່ກັບສອງວັນປະຫວັດ ສາດທີ່ ເຊິ່ງມີຄວາມໝາຍສໍາຄັນຫຼາຍສໍາລັບ ສອງພັກ-ສອງລັດ ກໍຄື ສອງຊາດ ລາວ-ຫວຽດນາມ ທັງເປັນການຫວນຄືນມູນເຊື້ອແຫ່ງສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ນັບແຕ່ພາ ລະກິດ ຕໍ່ສູ້ປົດປ່ອຍຊາດໃນເມື່ອກ່ອນ ແລະ ການສ້າງສາພັດ ທະນາໃນປະຈຸບັນ ເພື່ອໃຫ້ທຸກເປົ້າໝາຍໃນທົ່ວສັງຄົມ ເປັນຕົ້ນ ພະນັກງານ, ລັດຖະກອນ, ທະ ຫານ, ຕຳຫຼວດ ແລະ ປະຊາຊົນລາວບັນດາເຜົ່າ ໂດຍສະເພາະ ຄົນລຸ້ນໜຸ່ມໃຫ້ຮັບຮູ້, ເຂົ້າໃຈຖືກຕ້ອງ, ກຳແໜ້ນ ແລະ ເຊື່ອມຊຶມຢ່າງເລິກເຊິ່ງ, ໜັກແໜ້ນ; ບັນດາຂະແໜງການຕ່າງໆ ທັງຢູ່ສູນກາງ ແລະ ທ້ອງຖິ່ນ ເປັນເຈົ້າການຈັດຕັ້ງປະຕິດບັດບັນດາກິດຈະກຳຕ່າງໆ ດ້ວຍຫຼາຍຮູບຫຼາຍສີ, ມີຄວາມບຸກບືນແຂ່ງຂັນ ໃຫ້ເປັນຂະບວນຟົດຟື້ນ, ມີຊີວິດຊີວາ ແລະ ກາຍເປັນສັນຍາລັກ ບົນພື້ນຖານຮັບປະກັນໄດ້ຄວາມສະຫງົບປອດໄພ ແລະ ປະຢັດມັດທະຍັດໃນທຸກກິດຈະກຳການເຄື່ອນໄຫວ ຕະຫຼອດປີສາມັກຄີມິດຕະພາບ 2022.
3) ບັນດາກິດຈະກຳ ແມ່ນໃຫ້ເນັ້ນດ້ານເນື້ອໃນເປັນຕົ້ນຕໍ: ດ້ານການເມືອງ ການພົບປະແລກປ່ຽນຄະນະຜູ້ແທນ, ດ້ານເສດຖະກິດ, ດ້ານວັດທະນາທຳ-ສັງຄົມ, ດ້ານປ້ອງກັນຊາດ-ປ້ອງກັນຄວາມສະຫງົບ; ທຸກຂະບວນການໃຫ້ມີການເຂົ້າຮ່ວມຂອງມະຫາຊົນ ຫຼື ທຸກຊັ້ນຄົນ, ໃຫ້ມີກິດຈະກໍາສະແດງຄວາມຮູ້ສຶກຂອງຕົນດ້ວຍການເຮັດບົດກາບກອນ, ບົດຂຽນ, ເລື່ອງສັ້ນ… ໃຫ້ມີການຈັດຕັ້ງ ແລະ ແຂ່ງຂັນກັນຄັກແນ່; ໃຫ້ຈັດຕັ້ງເລົ່າມູນເຊື້ອການພົວພັນຮ່ວມມື ຂອງສອງປະເທດ ລາວ-ຫວຽດນາມ ໂດຍມີການຈັດຕັ້ງສຳມະນາ, ປະຖະກະຖາ ແລະ ຮູບການອື່ນໆ ທີ່ ເໝາະສົມ.
4) ໃຫ້ກອງເລຂາຂອງຄະນະຊີ້ນຳລະດັບຊາດ ກຳນົດກົນໄກ ແລະ ລະບອບໃນການຕິດຕາມ, ກວດກາ, ສະຫຼຸບລາຍງານ ຜົນການຈັດຕັ້ງປະຕິບັດກິດຈະກຳຕ່າງໆ ລວມທັງຂໍ້ສະດວກ, ຂໍ້ຫຍຸ້ງຍາກ ເພື່ອສ່ອງແສງລາຍງານເປັນປົກກະຕິ ໃຫ້ສະຫາຍຜູ້ປະຈຳການ ຂອງຄະນະຊີ້ນຳລະດັບຊາດ 15 ມື້ ຕໍ່ 1 ຄັ້ງ ແລະ ໃຫ້ລາຍງານ ຕໍ່ຄະນະຊີ້ນໍາລະດັບຊາດ 1 ເດືອນຕໍ່ຄັ້ງ, ຖ້າເລັ່ງດ່ວນ ແມ່ນລາຍງານປະທານຄະນະຊີ້ນຳລະດັບຊາດໂດຍກົງ ເພື່ອມີທິດຊີ້ນຳໃຫ້ທັນການ.
5) ໃຫ້ກະຊວງການຕ່າງປະເທດ ສົມທົບກັບຄະນະພົວພັນຕ່າງປະເທດສູນກາງພັກ ປະສານສົມທົບກັນຢ່າງກົມກຽວ ເປັນເອກະພາບ ຕິດຕາມ ແລະ ປະສານແໜ້ນກັບທຸກພາກສ່ວນທີ່ກ່ຽວຂ້ອງ ຂອງລາວ ພ້ອມທັງຕິດຕາມພົວພັນກັບເບື້ອງຫວຽດນາມ ເພື່ອກຳໄດ້ ແລະ ກຳນົດເນື້ອໃນ, ຮູບການເຄື່ອນໄຫວ ໃຫ້ກົມກຽວ ແລະ ສອດຄ່ອງກັນ ບົນຈິດໃຈຄວາມເປັນເຈົ້າການ ແລະ ແທດກັບຕົວຈິງ.
6) ດ້ານງົບປະມານຮັບໃຊ້ ມອບໃຫ້ກອງເລຂາ ຂຶ້ນແຜນລະອຽດ ເພື່ອຂໍສະເໜີ ລັດຖະບານ ຄົ້ນຄວ້າ ແລະ ພິຈາລະນາ; ສຳຫຼັບ ງົບປະມານການເຄື່ອນໄຫວ ຂອງກະ ຊວງ-ອົງການ ແລະ ທ້ອງຖິ່ນ ແມ່ນໃຫ້ກຸ້ມຕົນເອງ.
7) ການນຳພາຈັດຕັ້ງປະຕິບັດຕົວຈິງ ທັງໝົດທຸກບັນຫາທີ່ກ່າວມານັ້ນ ແມ່ນຢູ່ພາຍໃຕ້ການນຳພາ-ຊີ້ນຳ ຂອງຄະນະພັກ ເປັນຕົ້ນ ຄະນະປະຈຳພັກກະຊວງ- ອົງການ ແລະ ທ້ອງຖິ່ນ ໂດຍມີການແຕ່ງຕັ້ງຄະນະຮັບຜິດຊອບວຽກງານນີ້ ຢູ່ຂັ້ນຂອງຕົນ ເພື່ອເປັນເສນາທິການຊ່ວຍຄະນະພັກ ຄົ້ນຄວ້າຜັນຂະຫຍາຍຈັດຕັ້ງປະຕິບັດຕົວຈິງ.